พิพากษาจำคุก นายเปรมชัย กรรณสูต 2 ปี 14 เดือน ร่วมกันล่าเสือดำ
ศาลจังหวัดทองผาภูมิ จังหวัดกาญจนบุรี อ่านคำพิพากษาศาลฎีกา คดีของนายเปรมชัย กรรณสูต ประธานบริหารบริษัท อิตาเลียนไทย ดีเวล๊อปเมนต์ จำกัด (มหาชน) กับพวกรวม 4 คน ร่วมกันล่าเสือดำ ซึ่งเป็นสัตว์ป่าคุ้มครองโดยไม่ได้รับอนุญาต ในเขตรักษาพันธุ์สัตว์ป่าทุ่งใหญ่นเรศวรฝั่งตะวันตก โดยในส่วนของจำเลย 3 คน ประกอบด้วย นายเปรมชัย กรรณสูต นายยงค์ โดดเครือ และนายธานี ทุมมาศ ที่ศาลอุทธรณ์ พิพากษาจำคุก โดยไม่รอลงอาญา ได้ยื่นคำร้องขอฎีกา ส่วนนางนที เรียมแสน ที่ชั้นอุทธรณ์ โทษจำคุกให้รอการลงโทษ ไม่ได้ยื่นอุทธรณ์ โดยผู้พิพากษาได้รับรองอนุญาตให้จำเลย ฎีกาในปัญหาข้อเท็จจริงได้ วันนี้ ศาลฎีกา พิจารณายกเฉพาะข้อหา ร่วมกันรับไว้ซึ่งซากสัตว์ป่า ตามพระราชบัญญัติสงวนและคุ้มครองสัตว์ป่า พ.ศ.2535 มาตรา 55 เนื่องจากมีการแก้ไขเพิ่มเติมปี 2562 ให้ยกเลิกมาตรา 55 แต่ยังมีความผิดฐาน ร่วมกันมีซากสัตว์ป่าไว้ในครอบครอง ดังนั้น กรณีกฎหมายยกเลิกมาตรา 55 ไม่มีผลต่อโทษจำคุกของจำเลยทั้งสาม เพราะกรณีซ่อนเร้นซากสัตว์ป่าคุ้มครอง เป็นกรรมเดียวกับความผิดฐานมีซากสัตว์ป่าคุ้มครองไว้ในความครอบครองโดยผิดกฎหมาย (ซากเสือดำและซากไก่ป่าหลังเทา) ที่ศาลอุทธรณ์จำคุก 8 เดือน ดังนั้นโทษจำคุกของจำเลยทั้งสามไม่มีผลเปลี่ยนแปลงใดๆ ยังคงเป็นไปตามคำพิพากษาศาลอุทธรณ์คือ คงโทษจำคุกนายเปรมชัย 2 ปี 14 เดือน  จำคุกนายยงค์ 2 ปี 17 เดือน และจำคุกนายธานี 2 ปี 21 เดือน โดยไม่รอลงอาญา พร้อมให้จำเลยชดใช้ค่าเสียหาย 2 ล้านบาท ตามคำพิพากษาศาลชั้นต้นและศาลอุทธรณ์ แต่ให้ปรับแก้ไขดอกเบี้ยให้เป็นไปตามกฎหมายใหม่ภายหลังศาลมีคำพิพาษา เจ้าหน้าที่ได้คุมตัว นายเปรมชัย และพวก ขึ้นรถเรือนจำอำเภอทองผาภูมิ ไปที่เรือนจำทันทีด้านนายประยุทธ เพชรคุณ รองอธิบดีอัยการสำนักงานคดีพิเศษ เปิดเผยว่า ขั้นตอนหลังจากนี้อัยการ จะคัดสำเนาคำพิพากษาของศาลฎีกา เพื่อนำคำพิพากษาในคดีนี้ ไปเป็นบรรทัดฐานของคดีต่อไป พร้อมชื่นชมการทำงานในชั้นของพนักงานสอบสวน ที่รวบรวมพยานหลักฐานแน่นหนา โดยเฉพาะประจักษ์พยานและวัตถุพยานที่อยู่ในจุดเกิดเหตุ นำไปสู่การทำสำนวนคดีที่ครบถ้วน รัดกุม ทำให้พนักงานอัยการ สามารถรวบรวมข้อเท็จจริงส่งฟ้องต่อศาลได้